khistorydata/jeongjo-sjw-relations huggingface dataset:
정조 12년
藥房口傳啓曰臣等卽伏見傳敎下者文禧廟大祥日王大妃殿哭臨事命下矣節序流邁祥期奄迫以慈聖至愛之所鍾至痛之所存必欲趁靈几未徹之前躬臨洩哀伏惟慈心安得不然臣等於此亦不勝感歎於悒而第伏念近日以來慈殿調攝之候有添損之節昨日湯劑連加補益之料此時勞動實萬萬焦悶玆敢相率仰籲伏乞聖上仰稟東朝還寢慶熙宮動駕之命千萬至祝惶恐敢啓以藥房口傳啓辭答曰知道仰請還寢豈待卿等之請而疚懷而過費心慮患候因此添損所以有承奉之擧也慈敎若曰此時異於他時則慈宮不可不留此也吾亦不臨情禮不但俱缺大非重所重尊事面之意且終祥之日不得洩哀又非所以忍耐爲敎近日以此悲戚本症候添加卿等之言雖如此一向强拂慈意反妨慰譬之道矣
정조 12년
傳于南鶴聞曰都承旨入侍
정조 12년
南鶴聞啓曰司僕公事提調徐命善依下敎來待矣傳曰入侍
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以權裕爲校理李羽晉爲副校理李庚運爲修撰西川君爗爲司饔提調鄭昌順爲分內局提調金魯永李勉兢爲分承旨金履禧爲分兵曹參議林蓍喆爲參知朴基正申大尹爲佐郞沈鏔爲軍器僉正
정조 12년
兵批判書鄭好仁進參判具㢞參議宋鍈病參知柳誼入直左副承旨曺允大進以李世奭具埉爲同知李得臣尹師國爲分副摠管鄭周誠李寅植爲分都事李允中爲五衛將成道鍾爲順天營將
정조 12년
分假注書望以申溆金和鍾爲分假注書
정조 12년
傳于趙衍德曰戶曹判書與別例房郞廳入侍
정조 12년
趙衍德啓曰戶曹判書徐有隣正郞鄭東敎依下敎來待矣傳曰入侍
정조 12년
曺允大以禮曹言啓曰所下傳敎中文禧廟大祥日王大妃殿哭臨節次以慶熙宮磨鍊臨時動作恐有添損之慮當前期數日臨慶熙宮令該曹擇日以入事命下矣王大妃殿詣慶熙宮吉日令日官推擇則今五月初六日吉初七日初八日初九日皆有拘忌云以初六日定行乎敢稟傳曰以此日爲之可也
정조 12년
曺允大以禮曹言啓曰今五月初六日王大妃殿詣慶熙宮時殿下祗迎處所以敦化門外還宮時祗迎處所以興化門外磨鍊乎敢稟傳曰依此爲之
정조 12년
曺允大以禮曹言啓曰今五月初六日王大妃殿詣慶熙宮時陪從百官參考前例則各司一員有堂上衙門堂郞各一員宗親每品各二員承旨史官各二員磨鍊矣今亦依此擧行何如傳曰允
정조 12년
曺允大以兵曹言啓曰卽接西所衛將金牒報則本所字內永肅門西路南邊古松一株年久朽傷露根矣今夜二更量顚仆橫在路上云姑爲留置追後移去之意敢啓傳曰知道
정조 12년
趙衍德以戶曹言啓曰臣有隣今日以全羅道群山倉聖堂倉漕船點檢事出來江上矣法聖倉所屬光州等十二邑田稅及大同合米一萬八千四百五十二石零太四千六百四十三石零本倉元漕船二十九隻分載亦爲無事來泊故一體點檢之意敢啓傳曰知道
정조 12년
曺允大以承文院官員以都提調意啓曰日食已過禮部回咨依例撰出正書安寶後定禁軍給馬下送灣府傳于鳳城以爲轉致北京之地何如傳曰允
정조 12년
洪仁浩以兵曹言啓曰二品以上本章標今年正月啓下頒給之後文武二品外任遞來及曾經摠管應給人員別單書入之意敢啓傳曰知道
정조 12년
趙衍德以賑恤廳言啓曰咸興璿派六人回糧米錢題給事命下矣依下敎通德郞李昌杰前奉事李宗赫幼學李尙熙出身李寅三前巡將李允中前五衛將李次東各米一石錢二十兩式分給之意敢啓傳曰知道
정조 12년
洪仁浩以刑曹言啓曰猥濫擊錚人李命寬考律勘處事草記蒙允矣取考律文則大典通編訴冤條有曰事係微細可呈該道該司而冒濫上言事理重者依上書詐不以實律論杖一百徒三年罪人李命寬以爭訟其祖墳事數十日之內屢次驚動天聽罪依此律杖一百徒三年定配於忠淸道天安郡卽爲押送而杖則待用杖令配所官擧行之意分付何如傳曰允
정조 12년
戊申五月初三日辰時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上曰王大妃殿進御二錢重人蔘加味粟米飮一貼依前方更爲煎入出榻敎上曰右副承旨入侍出榻敎賤臣承命出傳洪仁浩進伏命書傳敎曰慈殿以此月之奄至過加疚懷又以終祥日不得躬臨倍加悲慟患候近以此添劇目下仰慰之道莫如躬臨且以慈宮以此時異於他時不得往臨慈殿尤以此必欲替臨今則惟有承敎順志爲一分寬譬之方文禧廟大祥日王大妃殿哭臨節次以慶熙宮磨鍊臨時動作恐有添損之慮當前期數日臨慶熙宮令該曹擇日以入輦輿不若駕轎之便穩已以駕轎作行之意稟承令該寺先爲知悉出宮日予當陪往仍留而多日離違亦非仰慰慈宮其間從便往來此則待下敎擧行事令該曹知悉又命書傳敎曰司僕公事提調入侍上曰政官牌招開政出榻敎命退承史以次退出
정조 12년
戊申五月初三日巳時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰今日召見咸興璿派子孫班首李昌杰故侍從宗明之子云令該曹北道參奉待窠調用命退承史以次退出
정조 12년
戊申五月初三日巳時上御重熙堂司僕公事提調入侍時左承旨趙衍德假注書趙台榮記事官李相璜金祖淳司僕公事提調徐命善以次進伏訖命善曰近日雨餘朝晝異候聖體若何上曰一樣矣命善曰王大妃殿氣候若何上曰一樣矣命善曰惠慶宮氣候若何上曰一樣矣命善曰中宮殿氣候諸節一向平順乎上曰今則踰朔太多誠泄泄矣命善曰閭巷間亦多有屢朔之事矣上曰王大妃殿將欲躬臨於魂宮而屢年靜攝之餘以輦輿動駕似未便穩以駕轎替御未知如何命善曰聖敎誠好矣今以人夫駕行則似極便穩矣上曰駕轎想必渝傷自司僕善爲潤色兼造翼帳以御駕轎可也命善曰潤色旣是一日間事翼帳亦有觀美之儀以此爲之誠好矣上曰卿其從好爲之可也命退諸臣以次退出
정조 12년
戊申五月初三日午時上御誠正閣兵曹判書入侍時左副承旨曺允大假注書趙台榮記事官李相璜金祖淳兵曹判書鄭好仁以次進伏訖上曰擧動節目何以爲之乎好仁曰今此王大妃殿詣慶熙宮時侍衛等節當以分兵曹分摠府磨鍊而無可據之例何以爲之乎上曰此後則如非單殿擧動分司勿稟差出可也出擧條好仁曰今此王大妃殿詣慶熙宮時前後射隊軍當爲磨鍊而取考前例則爲四百名今番亦依此擧行乎上曰依爲之好仁曰大駕陪往時何營軍兵隨駕何營軍兵留陣禁軍馬步軍幾番幾哨磨鍊乎上曰隨駕軍兵哨數留陣依昨年例磨鍊可也出擧條命退諸臣以次退出
정조 12년
戊申五月初三日申時上御重熙堂戶曹判書郞廳入侍時左承旨趙衍德假注書趙台榮記事官尹行任金祖淳戶曹判書徐有隣正郞鄭東敎以次進伏訖上曰稅舡幾何上來耶有隣曰湖西湖南三倉漕舡盡爲上來而合爲七十餘隻矣有隣曰近日風勢頗順西南漕舡次第到泊田稅所載私舡亦爲陸續上來捧上之節一日遲滯則貽弊不些又其中有還下去再運舡隻而別營別庫兩郞廳及西倉官員間因差祭未免遲滯云臣意則分付吏曹來頭雖或加差今姑限七月旬前勿爲差祭使之專意捧上惠均廳大同捧上亦爲方張云惠郞一體施行何如上曰依爲之出擧條上曰王大妃殿將幸慶熙宮所御殿室各別修理帷帳等屬亦爲修改可也明日內當盡爲修理乎有隣曰此不難矣上曰郞廳先往上闕詳細看審後自明日始役可也命退諸臣以次退出
정조 12년
兼都承旨沈豐之坐左承旨趙衍德經出右承旨尹行元藥院直左副承旨曺允大經出右副承旨洪仁浩經出同副承旨南鶴聞坐直分承旨金魯永坐李勉兢坐注書金孝建病一員未差假注書李貞運藥院直白慶楷仕直事變假注書李錫心仕分注書申溆仕金和鍾仕
정조 12년
傳于洪仁浩曰左副承旨馳詣宗廟永禧殿景慕宮毓祥宮延祜宮義烈宮奉審摘奸以來
정조 12년
傳于南鶴聞曰騎馬二匹立之史官二員待命
정조 12년
傳于洪仁浩曰持平崔守魯批下牌招詣臺問啓使之條對
정조 12년
持平崔守魯問啓今見臺疏之論趙弘鎭以承宣爲證梯設令承宣在院時有所云云傳於臺臣者決非吏隷則無出於同官或翰注疏中所謂承宣姓名及以承宣之言往傳於臺臣者姓名竝卽詳陳毋使人在䵝昧之科事自本院問于持平崔守魯以啓事命下矣問于持平崔守魯處則以爲臣適於此時見叨是職愚憤轉激懲是急略陳短章有所論列矣以承宣姓名及往傳於臺臣者姓名竝卽詳陳事有此問啓之命臣惶懍震越罔知攸措向來翼煥之凶疏出而群情駭憤物論喧騰莫不曰此必有暗地慫慂者而指的無所亦必有常時酬酢者而摘發無路人心疑懼世道乖亂臣伏聞承旨臣南鶴聞曾於政院稠坐以爲翼煥之切友卽任天常也任天常之戚屬卽趙弘鎭也從中主張而嗾此疏者趙弘鎭居間紹介而勸此疏者任天常云云臣疏所謂蹊逕可尋指使難掩者各有所指而公堂酬酢旣異私室稠坐傳道且殊獨處有耳皆聞有口皆言指揮者紹介者果如言者之言則前日之沒把捉者形迹已露向者之無證據者指目有歸在朝家綜核之政不可不嚴加盤覈明正其罪故臣以無隱之義果有疏陳而至於言根擧世喧傳無人不聞臣亦聞之而已實無指名可告者此外更無所達云矣敢啓傳曰知道臺臣對辭旣如此無論話頭語脈之如何揆以國體宜卽決覈同副承旨南鶴聞處卽爲問啓以同副之說傳於臺臣者無出於院中之人在家之臺臣豈聞在院承宣之說話與其累問於臺臣以傷待臺閣之道豈若問於當問人之爲簡當乎其時在院承宣及伊時酬酢時參聞在坐諸人問于同副使之指名後自政院亦卽問啓傳於臺臣人使卽自首萬一遲滯本事之外先用欺罔之律爲先俾各知悉須勿自陷事各別嚴飭
정조 12년
同副承旨南鶴聞問啓臺臣對辭旣如此無論話頭語脈之如何揆以國體宜卽決覈同副承旨南鶴聞處卽爲問啓以同副之說傳於臺臣者無出於院中之人在家之臺臣豈聞在院承宣之說話與其累問於臺臣以傷待臺閣之道豈若問於當問人之爲簡當乎其時在院承宣及伊時酬酢時參聞在坐諸人問于同副使之指名後自政院亦卽問啓傳於臺臣人使卽自首萬一遲滯本事之外先用欺罔之律爲先俾各知悉須勿自陷事各別嚴飭事命下矣問于同副承旨南鶴聞處則以爲翼煥凶疏一出之後苟有一分秉彝者孰不欲鉤覈根因打破窩窟以效鷹逐之義而況臣不幸與翼煥顔面稍熟居止相近其所憤痛尤倍他人若或明知其出處脈絡而不卽陳聞乃於院中稠坐倡說則是上犯欺天之罪下取妄言之科臣雖至愚豈忍爲此臺臣所謂翼煥之疏趙弘鎭指使任天常勸成而其言發於臣口云者自春間已多傳說臣實不勝駭惋疑怪而揆以事理萬不近似故付之以一時囂說只自無辨而已不意今者名露臺章罪犯造言撫躬慙悚直欲鑽地而不得也臺臣旣以爲公堂稠會臣自倡說云則其所聞而傳之於臺臣者必有其人而今不指的其誰某只曰有口皆傳無人不聞則抑未知臺臣掇拾街巷傳聞之語至登於奏御文字乎無論院僚與他人傳說於臺臣然後臺臣必聞之若知其人臣當與之對質以辨虛實此外無他可達之辭云矣敢啓傳曰知道觀此對辭參以臺疏疏中指引承宣爲證而問啓之後牢諱傳說之人者是反爲趙弘鎭伸誣也臺臣之自明而自暴在於明陳傳說之人因作辨覈之階持平崔守魯牌招察任問啓使之詣臺條陳
정조 12년
南鶴聞啓曰假注書趙台榮身病猝重勢難察任今姑改差何如傳曰允
정조 12년
趙台榮改差代以安經心爲假注書
정조 12년
安經心差祭代以白慶楷爲假注書
정조 12년
李羲觀改差代以李錫心爲事變假注書
정조 12년
南鶴聞以兵曹言啓曰今此慶熙宮經宿時內外入直及巡邏等節一依時御所例擧行之意分付何如傳曰允
정조 12년
兼都承旨沈豐之右承旨尹行元等疏曰伏以臣等伏見持平崔守魯到院上疏則以吳翼煥凶疏事有曰趙弘鎭名字至發於在院承宣之口蹊逕可尋指使難掩萬口同聲一世相傳云云噫嘻翼煥陰慘叵測之情狀凶徒綢繆指使之根柢今可因此而斯得王章快伸輿憤可洩臣等於此不勝大幸第憲疏只云承宣不言姓名臣等雖非在院之人名以承宣則其所以混歸於䵝䵢之科與諸承宣無甚異同而職在保護之地雖不敢爲引義擅離之計私心兢蹙靡所容措玆不得不聯章仰籲伏乞聖慈俯垂鑑諒亟降明査之命以爲究竟之地仍治臣等瀆擾之罪以肅朝綱以安微分不勝幸甚云云答曰省疏具悉卿等勿辭行公
정조 12년
左承旨趙衍德左副承旨曺允大右副承旨洪仁浩同副承旨南鶴聞聯名疏曰伏以臣等卽伏見持平崔守魯到院疏本則以爲吳翼煥凶疏指目歸於趙弘鎭而弘鎭名字至發於在院承宣之口謂以蹊逕可尋指使難掩萬口同聲一世相傳云噫彼翼煥不道之說叵測之語決非渠之自辦則惟其潛懷逆腸嗾出凶言者必有其人而伈泄至今尙遲究覈凡有血氣之倫者孰無憤惋之忱哉今幸因憲臣一疏證據脈絡摘發窩窟鬼蜮之情始雖陰祕魑魅之形終必自綻於是乎王章可伸而輿憤可洩則臣等職忝近密尤切欣快而第於其疏中在院承宣四字有不容不一暴者噫嘻爲人臣子旣知翼煥之窩藏明白弘鎭之干犯昭著而猶且泯默不思鷹鸇逐雀之義乃於擧世喧傳之後始因臺章而登聞則究厥罪負合置何律今者憲疏初不指擧姓名混稱在院云云則臣等其將相率入於䵝䵢黯黮之中矣其爲私心之惶蹙固無可言蹊逕旣尋之後盤覈之道一時爲急尤豈可囫圇玩愒之若是乎原疏雖値齋日姑未入徹而在臣等自處之義惟當聚首縮伏恭俟究竟而已其何敢自同無故晏然在職也哉玆敢聯陳短章經出禁扃伏乞聖明俯垂鑑諒亟降明命以爲究覈之道仍治臣等擅離之罪以肅朝綱千萬幸甚答曰省疏具悉出自承宣之口云云跡沒摸捉言甚虛謊旣登於臺章不可置之䵝䵢之科方令本院問于臺臣以啓待名字指陳如有辨明之端對辯可也爾等退待究竟
정조 12년
持平崔守魯疏曰伏以天時易邁此月奄屆文孝世子祥期不遠伏惟止慈之情益切傷悼臣民悲冤曷有其已仍伏念臣見識魯莽言議巽軟淸朝耳目之任自知不稱而柏府除旨忽下於夢想之外惝怳感激莫省攸措逖違之餘誠切昵覲顒祝之時義難逡巡豈不欲章皇出肅而念臣老母今年八十有二歲矣疾病沈綿氣息澟綴日夕焦熬左右扶將目下情理實難離捨猥陳請急之章兼附同聲之討矣自速妄錯罪及府吏臣伏地震懍滿心慙惶實不知置身之所也噫日昨傳敎蓋慮朝紳之劻勷毋令章奏之掇拾而臣只知國賊之當討未及聖敎之諦悉率爾陳章首犯禁條至今縮伏恭俟嚴誅旣不得詣臺而引避又不能隨參於聯箚以此情踪其何可晏然於榮次乎伏乞聖慈俯賜鑑諒亟削臣職以安微分焉臣方俟勘豈敢爲擧顔論事之計而忠憤所激區區私義有不暇顧略此冒死更陳之噫臣嘗猥隨臺閣之後粗效沐浴之義已多年所矣前後聖敎每以鎭安世道全保世臣爲目下第一義誠意藹蔚辭旨懇惻有足以孚豚魚而化龍蛇也竊庶幾梟性可馴豕躅可戢偕底大道共享太平而夫何近年以來變怪無窮兇逆層生義理漸晦倫常日斁駸駸然莫可止遏此其故何也我殿下以天縱之聖懋日新之學天人性命之理無不貫穿政令施措之間罔或欠闕而獨於懲討之政每失太寬涵容之仁反歸姑息訊鞫之庭端緖自露而掩覆或過凶孽之徒情節昭著而鋤治未盡亂逆無懲畏之心朝著少寧靖之日有識之憂歎厥惟久矣雖以趙時偉事言之自處以戚畹籍弄威福暗結於妖宇圖占戎垣其貪權樂勢負國背君之罪固已難容於覆載之間而最是壬寅邦慶之日薄海含生之倫孰不懽欣蹈舞而渠獨陰懷不滿之心肆發至憯之語傳之者髮豎聽之者膽掉國言旣騰輿憤愈激肆市之典尙未夬施滔天之罪將何所逃嗚呼日月如流天星再周文禧廟祥期奄迫臣民之悲冤益新此讎未復則人不得爲人此賊未討則國不得爲國滿庭臣僚莫不沬血請討而尙此靳持環土民庶亦皆飮泣思報而至今容貸彝倫之斁敗已無可言神人之憤鬱尤當如何唯願聖上廓揮乾斷妖媼逆醫爲先拿致雖未施刑嚴加盤問而時偉亦令荐棘姑待用刑一竝窮覈快正王法焉噫從前凶徒之積懷怨懟公肆詆誣者何限而豈有如吳翼煥之至陰慘極凶悖者哉假托言事闖呈凶疏內懷叵測之心外售疑亂之計滿紙張皇皆出怨毒之意遣辭閃倐都是譏訕之語誣衊聖躬罔有紀極誑惑群聽一何危怕我聖上求言之敎每發於絲綸之間而黜諫誅忤之說此何指也我聖上建極之治亶出於繼述之志而欠誠違理之言又何據也衛士之新設捍禦克備而必歸冗長抑何意思掖隷之禁抑飭敎屢勤而敢肆譏議亦何心術驟看皮膜則雖似隱暎難測深究語脈則全出貽累聖德論其情狀固已萬萬陰慝而其餘論說字字至凶句句絶悖臣何可一一汚口泚筆至於二字凶言從頭至尾重言複言非但掇拾於凶徒口氣蓋其意必欲仇視國邊網打朝紳以至於凶禍家國而後已吁亦凶且慘矣凡其所言俱非鄕曲一賤品所可預知而獨辦者也此必有同情而酬酢於常時者亦必有祕跡而綢繆於暗地者參見者豈無其人勸成者當有所歸因其已露之跡覈其未發之情則段落可究根因可鋤此時刑訊雖非可論先令王府具格拿來嚴囚南間以爲待時設鞫鉤覈情節快施當律斷不可已也且臣得聞近來傳說藉藉指目有歸趙弘鎭名字至發於在院承宣之口謂以蹊逕可尋指使難掩萬口同聲一世相傳噫渠之至親爲逆之魁擧世同棄久作失志之徒而乃得此指疑於搢紳之間則此豈無所以然哉渠家之前後受恩與天罔極而不思省愆之道主張怨國之疏者尤極駭憤臣謂趙弘鎭一體拿囚待用刑設鞫嚴問期於得情宜矣臣無任激切屛營祈懇之至謹昧死以聞答曰省疏具悉首陳事勿煩趙弘鎭事當問啓矣
정조 12년
戊申五月初四日卯時上御誠正閣同副承旨與校正郞廳入侍時同副承旨南鶴聞假注書趙台榮記事官李相璜金祖淳校正郞廳李祉永朴奎淳崔時淳以次進伏訖上曰校正今至何境耶祉永曰今始就緖矣上曰合爲幾卷乎祉永曰序例圖式合爲十三卷矣上曰更爲考準乎祉永曰一次考準矣上曰上之鶴聞跪進上進覽訖仍命退諸臣以次退出
정조 12년
戊申五月初四日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰昨今朝霧兩麥似有受傷之慮矣衍德曰此是雨餘故不至大段受損云矣命書公事判付訖命退承史以次退出
정조 12년
戊申五月初四日未時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上曰王大妃殿進御人蔘二錢重加味粟米飮一貼依前方更爲煎入出榻敎豐之曰夜間王大妃殿患候若何上曰一樣矣豐之曰明日湯劑何以爲之乎上曰更待下敎爲之可也上曰再明日王大妃殿出宮以熙政堂爲之詣慶熙時由會慶門令該曹知悉擧行出榻敎命書傳敎曰留院上疏入之賤臣承命出持入上進覽持平崔守魯上疏訖命書傳敎曰今見臺疏之論趙弘鎭以承宣爲證梯設令承宣在院時有所云云傳於臺臣者決非吏隷則無出於同官或翰注疏中所謂承宣姓名及以承宣之言往傳於臺臣者姓名竝卽詳陳無使人在䵝䵢之科事自政院問于持平崔守魯以啓徑出諸承宣待問啓下批牌招推移入直命退承史以次退出
정조 12년
戊申五月初四日初更上御重熙堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書崔守魯問啓批答上曰崔守魯之問啓專事漫漶終不明言某人之傳說極爲駭然況任天常旣無見職則政院說話其何得以聞知耶使之更爲明白條陳可也命退承史以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐直同副承旨南鶴聞坐分承旨金魯永坐李勉兢坐注書金孝建病一員未差假注書李貞運藥院直白慶楷仕直事變假注書李錫心仕分注書申溆仕金和鍾仕
정조 12년
吏曹參判參議前望單子入之參判金憙參議李時秀落點
정조 12년
有政吏批判書宋載經在外未肅拜參判金憙牌招不進參議李時秀進右副承旨洪仁浩進啓曰判書宋載經在外未肅拜參判金憙牌招不進小臣獨政未安何以爲之敢稟傳曰只出緊任以朴天衡爲刑曹參議以李尙度爲掌樂正
정조 12년
兵批判書鄭好仁參判具㢞參議宋鍈病參知柳誼入直進左副承旨曺允大進司直李命植單付以李漢泰爲都監中軍以柳鎭恒爲禁衛中軍
정조 12년
備忘記大臣薦因事雖未擬望在前例皆中批今豈可獨否江華留守宋載經吏曹判書除授
정조 12년
曺允大啓曰卽者議政府錄事來言左議政李性源以爲伏聞承宣口宣下敎有非人臣所敢承聞者震懍罔措求死不得走伏金吾門外恭俟鈇鉞之誅云仍納命召何以爲之敢稟傳曰已下敎矣仍傳命召
정조 12년
曺允大啓曰卽者中樞府錄事來言判府事徐命善以爲伏承承宣口傳下敎有非人臣所敢承聞者震懍罔措求死不得走伏金吾門外恭俟鈇鉞之誅云係是大臣去就敢啓傳曰已下敎矣
정조 12년
曺允大啓曰卽者義禁府都事來言判府事徐命善左議政李性源今方待命於金吾門外云係是大臣去就敢啓傳曰知道
정조 12년
持平崔守魯問啓觀此對辭參以臺疏疏中指引承宣爲證而問啓之後牢諱傳說之人者是反爲趙弘鎭伸誣也臺臣之自明而自暴在於明陳傳說之人因作辨覈之階持平崔守魯牌招察任問啓使之詣臺條陳事命下矣問于持平崔守魯處則以爲臣俄以擧世相傳之言據實仰對矣有此再啓之命臣伏地震懍罔知攸措臣於南鶴聞素無嫌怨豈有一毫誣人之意也政院酬酢人人皆言處處皆說而況伏聞任家與南鶴聞爲切姻而自有此言以來其一門大以爲駭憤至於絶交之說任天常之叔希默到處倡說故臣亦聞之此外無他可達云矣敢啓傳曰知道親聽於承宣之人明陳然後同副可以脫空不然特爲趙弘鎭開伸辨之路耳臺臣事誠寒心此問啓還給
정조 12년
左承旨趙衍德左副承旨曺允大右副承旨洪仁浩等問啓其時在院承宣及伊時酬酢時參聞在坐諸人問于同副使之指名後自政院亦卽問啓事命下矣問于左承旨趙衍德左副承旨曺允大右副承旨洪仁浩等處則以爲臣等俄伏承口傳下敎嚴畏悚惶略以司謁轉稟而翼煥凶疏出後同副承旨南鶴聞謂臣等曰翼煥之疏出於趙哥之指嗾而任天常以趙哥之至親受趙哥之指使呈此至凶極悖之疏云云之說出自吾口倡言於政院稠坐云世豈有如此無據之浮言乎云故臣等答曰凶疏根脈若有一毫知得則爲人臣子豈忍不卽摘發乎世間傳說雖曰紛紜而同副倡言之時吾等初無一言半辭參聞之事畢竟無根之言必當自起自滅而已鶴聞又曰近日浮言不一其端或以爲李在簡傔人爲院吏者親聽於吾之倡說時云或以爲大司諫柳焵適來院中參聽吾說責以妄言云或以爲吏曹朝房待勘時對衆大言有人傍聽而傳播云此皆沒摸捉無根着之說而至於左副承旨親聞吾言傳說外間之語尤豈不孟浪乎臣允大答曰吾無所聞於君君亦不言於吾吾有何言而可以傳播乎此可謂付之一笑云伊時酬酢不過如斯則今於臺臣指名之後若有一分彷彿之端則臣等豈敢不直陳甘自歸於欺天之科乎惶恐隕越不知所達云矣敢啓傳曰知道對辭足有所據亦可謂脫空牌招推移入直
정조 12년
洪仁浩啓曰持平崔守魯昨於問啓對辭旣以承旨南鶴聞之言親聞於任希默云云而今日招致希默於闕外使之更査希默之親聽於鶴聞與否則希默言內今年只一次與守魯相見而已初無似此酬酢矣昨夕守魯之兄崔守忱忽來見渠謂以其弟方有陳疏後問啓之事不得不攙擧汝之姓名此後勢將相議善處云云守魯又於今日曉頭來見曰吾於問啓已告汝姓名云故渠果責其妄對而至於承旨傳說一款初無言及於守魯之意縷縷發明故更以此意問於守魯則對以希默之言間多相左莫知其故云云而更無指一證對之辭臺臣言事何等至重而初無親聞之說豈可遽登於奏御之辭今於屢問之下謂以辭竭不欲明白條對事未前聞萬萬駭惋持平崔守魯所當請勘而時帶臺職何以爲之敢稟傳曰承旨南鶴聞則已脫空到今任希默又極口發明然則無論承宣與任希默之傳言俱未免相左臺閣雖許以風聞告君之辭豈如是混圇持平崔守魯爲先遞差以承宣爲言訂以希默爲傳言之證者果何委折卽爲問啓
정조 12년
前持平崔守魯問啓承旨南鶴聞則已脫空到今任希默又極口發明然則無論承宣與任希默之傳言俱未免相左臺閣雖許以風聞告君之辭豈如是混圇持平崔守魯爲先遞差以承宣爲言證以希默爲傳言之證者果何委折卽爲問啓事命下矣問于前持平崔守魯處則以爲臣之前疏中以南鶴聞酬酢之說攙及事驟聞行語欲爲藉重之計別無他意而至於任希默事渠以云云之說到處倡說臣以家近之故果爲得聞而有所仰陳矣渠旣發明對質無路此莫非臣儱侗昏迷不能審愼之罪也雖以此萬被誅戮實所甘心此外無他可達云矣敢啓傳曰知道今則南鶴聞旣無在院說話任希默又不傳說於渠然則趙弘鎭事當屬之風傳乎抑屬之阿誰弘鎭亦人耳不可置之䵝䵢此一款條對後使之退去
정조 12년
傳于洪仁浩曰當該承傳色拿處待下敎勘律
정조 12년
以平安監司狀啓有紋綃紬犯禁罪人奴允得等待用刑依律擧行事傳于洪仁浩曰觀此供招未可謂之輸款待用刑各別嚴覈期於歸一待歸一然後狀聞事令該曹分付此狀啓還下送
정조 12년
洪仁浩以兵曹言啓曰因傳敎持平崔守魯上疏呈納書吏充軍事命下矣司憲府書吏李興麟全羅道康津縣充軍定驛子押送之意敢啓傳曰分揀
정조 12년
洪仁浩以訓鍊都監言啓曰今五月初六日慶熙宮擧動時因兵曹草記興化門軍一百名元內入軍一百名西營軍五十名北一營馬兵五十名新營標下軍四十名各其將官率領入直巡邏等節依例擧行依定式崇義門則永肅門局出身二十二人除出局別將率領入直而待標信擧行之意敢啓傳曰知道局出身置之
정조 12년
洪仁浩以訓鍊都監言啓曰本局局別將李格身病甚重勢難察任改差何如傳曰允
정조 12년
曺允大以御營廳言啓曰今五月初六日慶熙宮擧動時內外入直及巡邏等節一依時御所例擧行事自兵曹草記矣北二營當次入直騎士二十五人該番將李相豐率領步軍一哨內五十六名及各色京標下軍十八名千摠金命赫把摠吳鼎國哨官洪昌猷率領入直五十名哨官金秀光率領依集春營例入直于東營宮墻外巡邏等節依例擧行之意敢啓傳曰知道
정조 12년
曺允大以禁衛營言啓曰今五月初六日慶熙宮經宿時內外各處入直及巡邏等節一依時御所例擧行事自兵曹草記矣宮墻外巡邏等節一依時御所例擧行延和門把摠黃檄哨官吉殷春鄕軍一百十名南營哨官金相玉鄕軍四十名率領入直之意敢啓傳曰知道
정조 12년
洪仁浩以義禁府言啓曰明日擧動時大駕各差備都事及王大妃殿左右考喧都事無以推移假都事二員令該曹各別擇差以爲分排之地何如傳曰允
정조 12년
洪仁浩啓曰明日大駕詣慶熙後惠慶宮問安何承旨進去乎敢稟傳曰右副承旨進去
정조 12년
戊申五月初五日卯時上御重熙堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上曰崔守魯今爲避嫌耶仁浩曰已於臺廳傳避嫌而其所措辭與昨無異一直漫漶故臣以如此避嫌不得捧入之意爲言而退却矣上曰然則旣發言端終欲糢糊者果何心耶以此意更爲問啓可也上曰趙鼎鎭爲開政而入來乎仁浩曰然矣上曰趙鼎鎭其敢於今日晏然承政牌乎承旨出去招致趙鼎鎭於閤外諭之曰予之拔渠一人於諸趙之中自居留而移銓地者謂渠能有一分報答之道矣今番趙弘鎭事出後可知渠無若浼於此輩矣渠與時偉族雖疎遠情同至親之狀人皆知之到今時偉罪案旣著之後惟當十分割斷副予全保之意也吳翼煥疏指嗾之跡旣歸於弘鎭渠若不究覈實狀以告則厥罪當何如須令卽爲出去詳査於弘鎭其嗾疏之設心參疏之實跡一一來告於今日申前宜矣弘鎭果若有冤則鳴冤自白固無不可而渠雖不嗾嗾疏者聲息決無不知之理必也覓納眞箇嗾疏者然後爲渠自脫之道矣大抵諸趙哥無故之時弘鎭之妖邪狠毒予所深惡者曾以此意示之於其四寸興鎭而翼煥之疏妖邪狠毒必是弘鎭之口氣渠何敢發明乎且於春間一掖隷被穿窬之患捉其贜物文書一封則厥賊乃是任天常及趙時淳之奴屬所捉書柬爲數丈而明是趙哥之書也逄賊之掖隷欲呈捕廳推治有所登聞故使之仍置而所謂書封之贜則留中矣翼煥疏掖屬一款乃指此事而發者此一款旣如此則其他諸條之密囑顯授明若觀火須以此書封出給趙鼎鎭使之因贜而執證也上曰崔守魯所謂疏擧也問啓也萬萬可駭萬萬可痛若此不已則言根旣發而旋絶奸情似露而實掩寧有是理日前徐判府入侍予以翼煥疏後尙無一人明張之心又無一箇自首之人以此意略示介然之色矣所謂崔守魯不先不後投呈一疏其所用意誠爲叵測此豈體國大臣奉承之義乎屢度問啓徒歸屑越眞箇窩藏終不現露大臣之待朝家其敢如是太薄乎徐判府之本來樹立以其爲義理主人矣今日擧措則乃是義理之對邊也義理對邊非逆邊乎爲人臣子名曰逆邊主人則其將生乎死乎且念丙丁後徐判府之當局凡幾年矣一邊人之不滿於徐判府者豈無其人而曷嘗有因徐判府向用之故侵辱上及於朝廷乎今日一邊人之嫉領相一隊者怨毒之極暗售侮衊之機豈不困哉以此以彼徐判府若於今日內不能鉤得翼煥疏指嗾者則自徐判府當用付處之典如是則莫曰予不能保全終始也是乃自取將何以爲辭乎此筵敎承宣卽爲往諭于徐判府仍往左相家以徐相家如此如此傳諭之意諭于左相可也趙鼎鎭則閤門外聽傳敎後卽爲退去可也命退承史以次退出
정조 12년
戊申五月初五日巳時上御重熙堂左承旨入侍時左承旨趙衍德假注書白慶楷記事官尹行任金祖淳以次進伏訖上命書傳敎曰聞此下敎豈敢着帽行政乎必已逬出圖所以自爲之道何可遲待入來吏曹參判趙鼎鎭本職許遞命退承史以次退出
정조 12년
戊申五月初五日未時上御重熙堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰崔守魯出而緊束無根沒捉之承宣反爲趙弘鎭媒此脫濕之階其可成說乎爲今日臣子有一分嚴畏之心始何敢嗾人呈疏潛售胸臆終何敢爲此似攻實解之擧乎朝綱雖曰日就陵夷似此黯黮嘗試之習誠不忍正視所謂吳翼煥不但孤雛之孤雛疏中別無姓名之指陳者渠雖不足言其職則臺職也其疏則言疏也不欲以言外之意抉摘於文字貽後來無窮之弊此故一番勘譴姑更勿問者意豈淺淺大抵非渠獨辦夫夫所知猶近於億逆尙稽究詰之擧欲使有犯者自呈無累者自在以寓物各付物來則順應之意而自見崔守魯疏竊歎億逆之偶中且其爲說欲巧反拙況不問翼煥先覈弘鎭刑政反涉倒置有朝筵對大臣下敎者非歇看於弘鎭也目下當辨之事惟在承宣有言無言一款此一款承宣問啓旣落空臺臣對辭又以藉重自服則弘鎭眞贜孰果詳知承旨言根孰果造出前後筵敎之後無一人自現又於昨今以後爻象轉歸玩弄寧不痛歎寧不駭憤設有剛毒者千百輩決不宜任渠所爲以筵席未畢之語使之傳諭於近日入侍大臣大臣聞欲待命此非如是外面張皇之事卽爲還第急圖拯援之策事更爲傳諭所以尊君命畏王章不在於如許禮數末節各念靖共而全保之方事令諸臣爲先知悉無使世臣更有連累上曰都承旨入侍賤臣承命出與都承旨沈豐之偕入進伏上曰吏曹參判參議前望單子入之待下批牌招察任出榻敎命退承史以次退出
정조 12년
戊申五月初五日戌時上御重熙堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書崔守魯問啓批答上曰持平崔守魯今已遞差憲府吏隷出送闕外守魯使之待令于望門外更爲條陳問啓可也命退承史以次退出
정조 12년
假承旨徐鼎修內閣直李時秀別入直左承旨趙衍德別入直左副承旨曺允大坐直右副承旨洪仁浩坐直同副承旨南鶴聞別入直分承旨金魯永坐李勉兢別入直注書金孝建仕一員未差假注書白慶楷仕直分注書申溆仕金和鍾別入直
정조 12년
大駕詣慶熙宮後內閣政院玉堂藥房口傳問安答曰知道
정조 12년
王大妃殿詣慶熙宮後內閣政院玉堂藥房口傳問安答曰知道
정조 12년
惠慶宮遣承旨問安答曰知道
정조 12년
惠慶宮遣承旨夕問安答曰知道
정조 12년
洪仁浩啓曰司僕內乘來言捲簾取稟傳曰捲三面
정조 12년
洪仁浩啓曰初六日動駕自初七日至初十日國忌齋戒正日十一日文孝世子大祥相値視事頉稟之意敢啓傳曰知道
정조 12년
以尙衣提調望筒傳于曺允大曰前提調仍任
정조 12년
曺允大啓曰在前動駕經宿時如有開門標信去來之事則守宮承旨啓請慈旨後擧行矣今番則何以爲之乎敢稟傳曰以請出內旨定式
정조 12년
曺允大啓曰明日惠慶宮朝問安何承旨進去乎敢稟傳曰假承旨李時秀進去
정조 12년
曺允大啓曰今日惠慶宮夕問安何承旨進去乎敢稟傳曰右副承旨進去
정조 12년
曺允大以禮曹言啓曰今五月初六日王大妃殿詣慶熙宮時出還宮儀註直入王大妃殿之意敢啓傳曰知道
정조 12년
曺允大以兵曹言啓曰今此慶熙宮擧動時興元門北邊宮墻二間許又一間許武德門西邊二間許頹圮樹柵處當爲軍兵把守矣依前例令各該營入直軍中隨其字內量宜定送嚴加守直之意分付何如傳曰允
정조 12년
曺允大以訓鍊都監言啓曰今此慶熙宮擧動時因兵曹草記武德門西邊宮墻二間許頹圮樹柵處西營入直軍十名除出將校率領嚴加守直之意敢啓傳曰知道
정조 12년
曺允大以訓鍊都監言啓曰依下敎金虎門入直軍中三十名自今日解送還宮後以興化門入直挾輦軍三十名充數入直而待標信擧行之意敢啓傳曰知道
정조 12년
曺允大以御營廳言啓曰今此慶熙宮經宿時興元門北邊宮墻二間許又一間許頹圮樹柵處令該營入直軍中隨其字內量宜除出嚴加守直事自兵曹草記矣北二營入直軍八名除出二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 12년
領議政金致仁箚曰伏以此月奄回文禧廟祥期漸迫擧國悲冤若喪之初仰惟聖心傷悼益復如何噫嘻國賊終不可討而君讎遂不可復耶三年之禮事垂畢萬世之大防截嚴春秋之法至以掩葬之禮爲輕則假使事端沒捉盤覈無階尙宜殫誠竭力靡不用極思所以必討乃已而今則捨置國人之同疑坐待逆節之自綻古今天下寧有是哉時移則人心易歸於忘忽事久則獄情益難於鉤得一向伈泄徒遣歲月誠恐王綱墜而民彝盭國不得以爲國矣伏乞聖明廓揮乾斷亟從群請以洩神人之憤焉臣一疾支離居然浹旬賴天之靈獲延危喘而外邪纔退眞元益脫種種症情殆無生人樣子見方另加調治準擬進參祥班今日兩殿動駕百僚奔走而臣獨枕席爲命無計蠢動罪積虧分生不如死亦望重賜勘處俾昭法紀不勝幸甚云云答曰省箚具悉卿懇首陳不須更提以慼予心未參班儀何必深引卿須安心益加善攝仍傳曰此批答遣史官傳諭
정조 12년
前典牲署直長閔彝顯疏曰伏以自天篤祜彌月有慶臣民顒祝中外攸均仍伏念臣於前夏猥被軍資職名因循久縻實切悶隘而顧猥越是懼不敢爲祈免之計乃於千萬意外伏奉掌憲移除之命臣於是惝怳隕越益不知所以自措也噫臣之叨被誤恩非止一再瀝血陳懇未蒙矜許年除歲遷便若固有區區慙悖何嘗頃刻少安于心而今玆復授又出特簡不知如臣末蔭賤跡何以得此於聖朝也夫臺閣之任有國所重其以未出身而通擬者尤係儒學之極選而非人人所可僥冒者臣之前此辭疏亦已略暴不敢復事陳述而況今儲宮之讎怨未復一國之冤憤如新當此之時尤宜極擇忠誠懇惻言議剴切者以畀夫討亂逆正倫綱之責而今乃委之於在外無似之一賤臣經涉三朔迄無變通若是者不但私心之惶忸亦恐名器之䙝越非細故也抑臣又有所悲痛慙恨于中者嗚呼星霜荏苒此月重回文禧廟終祥隔以數日伏想聖懷悲悼若在厥初而如臣名忝勸講之末者獨不得隨諸臣後赴哭都下少伸其至痛深哀雖其情窮跡阻自不得不爾而義分都虧心肝如割俯仰抆血尙何言哉伏乞聖慈俯賜諒察亟遞臣匪分之職以重公選仍勘臣廢禮之罪以安私分不勝大願云云答曰省疏具悉爾懇敦召之音間雖稍稀企予之思久猶冞勤巽牘又至控辭猶前自慙誠淺繼之以悵失也顧今居外之臣咸造在庭爾縱不欲以官職自處獨不可少回初心趁參於舊僚之班乎想爾聞此亦必慼然幡然須勿過讓卽日登途
정조 12년
兼都承旨沈豐之藥院直右承旨尹行元藥院直假承旨李亨元守宮假注書李貞運藥院直事變假注書李錫心守宮直
정조 12년
李亨元啓曰兵曹郞廳都摠府郞廳來言夜巡之意敢啓答曰知道
정조 12년
戊申五月初六日辰時上詣慶熙宮擧動入侍時假承旨徐鼎修李時秀左承旨趙衍德左副承旨曺允大右副承旨洪仁浩分承旨金魯永李勉兢記事官金孝建假注書白慶楷分注書申溆金和鍾記事官李相璜金祖淳李宗烈一提學金鍾秀檢校直閣鄭東浚徐龍輔直閣鄭大容待敎尹行任以次陪從上具翼善冠衮龍袍乘輿出協陽門上曰王大妃殿陪從皷吹待令乎允大曰不爲待令矣上曰皷吹當陳而不作豈有元不待令之道乎該曹事誠駭然矣上曰掌樂提調及禮曹當該堂上推考郞廳拿處事出駕前下敎上曰左副承旨曺允大分副提調差下事出駕前下敎駕至仁政門外降輿乘輦至敦化門外降輦詣幄次王大妃殿祗迎後乘輦進發至會慶門外降輦乘輿入內諸臣以次退出
정조 12년
戊申五月初六日未時上御興政堂左承旨入侍時左承旨趙衍德假注書白慶楷記事官尹行任金祖淳假承旨徐鼎修京畿監司徐有防檢校直閣鄭東浚原任直閣徐龍輔以次進伏訖上命書掌令閔彝顯疏批上曰明日朝廷問安勿爲之事出榻敎上曰王大妃殿進御人蔘二錢重加味粟米飮停止香砂六君子湯自今日一貼式煎入事出榻敎命退諸臣以次退出
정조 12년
戊申五月初六日申時上御齋殿左承旨與享官入侍時左承旨趙衍德假注書白慶楷記事官李相璜金祖淳享官李灃以次進伏訖上曰此標信出給宣傳官馳詣昌德宮分付留金虎門可也賤臣承命奉標信出傳上曰假承旨入侍賤臣承命出與假承旨李時秀偕入進伏上曰曾經春桂坊時無職名人令該曹口傳付軍職事出榻敎命退諸臣以次退出
정조 12년
戊申五月初六日申時上御興政堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰多日經宿則慈殿宮當有朝夕問安不但古例則然城內多日離次今番係是初有還宮間夕問安依例爲之又命書傳敎曰當該承旨洪仁浩薄解爲病近頗自用以至今日擧條之誤奏而極矣從重推考又命書傳敎曰昌德宮從便往來已有下敎侍衛及軍兵一依筵敎及俄下標信擧行日字及時刻臨時待下敎爲之事分付命退承史以次退出
정조 12년
假承旨徐鼎修內閣直李時秀別入直左承旨趙衍德別入直左副承旨曺允大別入直右副承旨洪仁浩坐直同副承旨南鶴聞坐直分承旨金魯永別入直李勉兢坐直注書金孝建別入直一員未差假注書白慶楷仕直分注書申溆別入直金和鍾仕
정조 12년
大殿王大妃殿詣慶熙宮經宿後內閣政院玉堂藥房口傳問安答曰知道
정조 12년
惠慶宮遣承旨朝問安答曰知道
정조 12년
曺允大啓曰來十一日朝參日次而文禧廟大祥相値頉稟之意敢啓傳曰知道
정조 12년
南鶴聞啓曰來十一日輪對日次而文禧廟大祥相値頉稟之意敢啓傳曰知道
정조 12년
李時秀啓曰臣惠慶宮朝問安進去下直之意敢啓傳曰知道
정조 12년
備邊司薦望以尹承烈爲江華留守
정조 12년
南鶴聞啓曰今日惠慶宮夕問安何承旨進去乎敢稟傳曰假承旨徐鼎修進去
정조 12년
有政吏批判書宋載經在外未肅拜參判金憙牌不進參議李時秀進同副承旨南鶴聞進啓曰判書宋載經在外未肅拜參判金憙牌招不進小臣獨政未安何以爲之敢稟傳曰只出緊任以韓商新爲持平以徐有鍊爲康津縣監以蔡緯夏爲長興府使江華留守單尹承烈尙衣提調鄭昌順仍任事承傳
정조 12년
兵批判書鄭好仁進參判具㢞參議宋鍈病參知柳誼守宮入直右副承旨洪仁浩進以李吉培爲羅州營將
정조 12년
兵曹口傳政事副司直趙鼎鎭副司果宋銓李敬五金履鏞趙濟老鄭東觀安策尹翊東林道浩朴廣源尹悌東洪聖淵尹羽烈李顯靖李太亨副護軍李命楫副司果洪彦燮尹昌濂李弘之金履信鄭弘淵李晩秀安鼎福李義逸尹光柱副司正李城輔李昌顯李克永副司猛李勉齊竝單付
정조 12년
傳于洪仁浩曰中官趙命和拿處
정조 12년
洪仁浩啓曰中官拿處事命下而司謁誤傳以今日內稟處莫重傳命有此誤錯當該司謁令攸司科治何如傳曰自本院科治
정조 12년
再昨日政院啓曰今則南鶴聞旣無在院說話任希默又不傳說於渠然則趙弘鎭事當屬之風傳乎抑屬之阿誰弘鎭亦人耳不可置之䵝䵢此一款條對後使之退去事命下矣問于前持平崔守魯處則以爲臣疏中多少條件已悉於前後問啓中今不敢覶縷而至於趙弘鎭事凶疏之指目有歸擧世之傳說甚多臺臣雖有風聞論事之規只憑行言遽有疏論率爾之罪實無所逃此外無他可達云矣敢啓傳曰知道
정조 12년
以李鎭宅囚單子傳于洪仁浩曰雖以駕轎奉詣爲敎豈可以駕馬之轎靜攝中作行乎況具簾帳一如輦制豈可用陵行時除皷吹之例乎不駕馬具輦制委折該曹雖曰未聞係是初有之事何不探審擧行乎本事所重在焉不可仍置當該堂上推考輕矣越俸一等郞廳不足責付過放送
정조 12년
以李得完囚單子傳于洪仁浩曰罷職放送
정조 12년
以全羅監司狀啓順天府民家失火事傳于洪仁浩曰方農失所極爲矜悶常例外令道伯別般賙給期於奠接畢奠接後形止狀聞事回諭
정조 12년
以慶尙監司狀啓順興府使鄭持淳身病沈重不得已罷黜事傳于南鶴聞曰令該曹口傳差出
정조 12년
吏曹口傳政事以鄭存玉爲順興府使
정조 12년
刑曹啓目鏡城幼學朴瑀等原情云云朴瑀金鍾健等待用刑嚴訊得情李命新金天旭金得世等竝保放以待決末朴瑀招中卽成均博士玄杞指送宮墻外重地之狀亦不可不一番按問是白乎矣係是朝官令該府拿問處之何如判付啓朴瑀段所謂原情草無論渠之原情渠姪原情逆賊名字書以某某渠亦人耳豈不知逆順之分卽此一節不可以遐土愚無知識有所容貸其在懲頑毖後之道準法處斷不可但已待用刑擧行爲旀金鍾健從前面熟不必追勘所捉書札中妄想二字渠供姑捨是聞其下段一二句明是私計微事至於原情草無關於渠揆以王章不可以地處之逼仄攛引成案是遣李命新等別無更問之端竝只放送爲旀玄杞段同門之說旣出囚供原情一款別無干連緣渠指使致此失道兺除良名以朝官官次與之伴宿全沒割斷之意所爲極痛惡刊籍放逐本鄕爲良如敎
정조 12년
又啓目粘尹德奎等殺獄回啓云云此是重獄也疑獄也臣曹不敢擅便上裁何如判付啓此獄不難解殺人者死通天下萬世不易之法而爲父母雪羞逞憤毆人傷人至於致命者輒多屈而貸之大抵律例最重倫義乙仍于較輕重審取捨者蓋如許其躍如矣羞與憤之不及於讎而事有關於爲親下手猶且傅生況此獄之近於復讎乎尹德奎之死無論被打因病又無論辜限內外痕損由於頑孽成疾祟在頑孽頑孽是在太緖彦緖等二人獨非德奎子恒忱等之讎乎今從道伯之說讎無可復之人而復之一字當刮去於律例乎又或有爲父母雪羞逞憤而殺傷人者可無一言一一償命而減死或杖流或勿論之文收聚竝付之水火爲無妨乎道伯之職異於檢律律例倫義不可偏廢且況措辭判下之後乃以遂非執抝之說無難張皇尋常道理固難責之於此道伯而右袒邑倅庇覆兇身惟恐獄不牢而殺不償其意未可曉多費責敎反涉屑越姑置之所謂初覆檢官等決不可仍置字牧之任以亂風敎爲先施以誤決獄之律令該府拿問勘斷本獄成案今無可論仍自本曹枚擧判下措辭行會諸道俾各留心於敦尙之治爲良如敎
정조 12년
洪仁浩以吏曹言啓曰外方宣諡日字問于本道草記事命下矣發關問于各道則京畿監司徐有防移文內文憲公李箕鎭延諡今月二十七日定行於驪州地云矣敢啓傳曰知道
정조 12년
洪仁浩以義禁府言啓曰時囚罪人鄭信達李洙金始采李素趙命和等保放事命下矣竝卽保放之意敢啓傳曰知道
정조 12년
兼都承旨沈豐之藥院直右承旨尹行元藥院直假承旨李亨元守宮假注書李貞運藥院直事變假注書李錫心守宮
정조 12년
戊申五月初七日申時上御興政堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰趙弘鎭事出於崔守魯之疏守魯最後對辭又出而弘鎭事頗若少解守魯之言亦未嘗以無是作證則弘鎭當活乎否乎臺閣言事許以風聞雖有爽實元無反坐守魯亦不可直斷以重典然苟有是心初何盛論乎堂堂臺閣三百年流來古規未免爲守魯所壞了事之駭惋孰甚於是遞職薄勘律不當罪前持平崔守魯削職至於趙弘鎭以若人品以若地處渠被慫慂指使之目又以任天常作紹介之階此說旣發於守魯之口而渠之兩次原情前本謄呈臺疏後本謄呈飭敎此可謂之用東乎抑亦謂之鳴冤乎本罪虛實姑捨是卽此一節尤無狀爲今之道莫如拿渠問渠期於究竟刑政自有次序不可以渠之妖慝抛却顚倒之嫌且渠不與翼煥對質則眞僞又何以的辨乎豈不知因此事端到底窮覈而如是之際將使疑懼轉甚玉石不分予則曰無益而有害大柢昭昭者乾道有罪者竟當呈露今雖倖免亦豈無從後發覺之時乎吳翼煥尙靳一問非爲渠也言事則言事姓名則不書求之言外大起査事甚不可非特拘於不用刑時故耳趙弘鎭奴鳴冤原情還給該曹凡事莫如平物情而正事面雖大於此之事尙且然矣況此事之散亂雜糅莫可領略者乎先令諸臣知此意各思對揚之道收拾之方命退承史以次退出
정조 12년
戊申五月初七日酉時上御興政堂同副承旨入侍時同副承旨南鶴聞假注書白慶楷記事官李相璜金祖淳以次進伏訖上曰政官牌去來催促望筒使之卽爲擬入可也賤臣承命出傳上曰明日朝廷問安勿爲之事出榻敎命退承史以次退出
정조 12년
兼都承旨沈豐之藥院直左承旨趙衍德病右承旨尹行元坐左副承旨曺允大分藥院直右副承旨洪仁浩坐直同副承旨南鶴聞坐直分承旨金魯永分所直李勉兢分所直注書金孝建仕一員未差假注書李貞運藥院直白慶楷仕直事變假注書李錫心仕分注書申溆分所直金和鍾分所直
정조 12년
傳于南鶴聞曰今日當詣昌德宮以此知悉時刻早食前待下敎只入外辦
정조 12년
傳于南鶴聞曰承史及隨駕諸臣服色以時服爲之
정조 12년
南鶴聞啓曰今日王大妃殿夕問安何承旨進去乎敢稟傳曰同副承旨進去
정조 12년
洪仁浩啓曰明日王大妃殿朝問安何承旨進去乎敢稟傳曰同副承旨進去
정조 12년
傳于洪仁浩曰館學疏體重雖已賜批昨筵已有飭敎又有今日大臣箚批則豈可一味煩瀆乎齋任儒生招致政院以此傳敎曉諭更無敢煩瀆事嚴飭
정조 12년
洪仁浩以司饔院官員以監膳提調意啓曰全羅道五月朔進上今日來到而各殿所封物種中生竹笋擧皆腐傷莫重進上不可循例捧入卽爲退送使之改備封進而其在事體誠極未安當該封進官罷職道臣亦難免不能檢飭之失從重推考領來陪持人令攸司科治何如傳曰今番則事勢似然勿推勿罷下人亦勿科治可也
정조 12년
領府事鄭存謙判府事徐命善領敦寧洪樂性判府事李福源判府事金熤判府事李在協判府事兪彦鎬等箚曰伏以臣等尙今不死忍見此月回薄文禧廟終祥隔日噫讎賊未討之前何莫非腐心痛骨之日而顧今再期奄迫禮制將變則凡在橫目之類同得均畀之天者擧皆悲號痛冤如不欲生況臣等之曾忝賓師之列者乎嗚呼沐浴之討未伸貳極之讎未復至于今三年矣醫媼訊覈之請徒作謄傳之故紙殿下嘗以庚戌逆之自露爲敎臣等豈不知乾道之孔昭聖意之有待而及夫宇偉兩賊出而公座之凶言鞫招之逆節卽自渠口吐露者則凶言逆節眞贜畢露其所自露孰加於此只當執其已發之凶言已綻之逆節嚴訊鉤得夬行天討而已更有何自露之遲待也哉日昨大臣箚批有不須更提以慼予心之敎臣等益不勝嗚咽苟非事關人紀罪干天誅者則臣等何敢以煩複之語瀆擾於此時秉彝所同悲冤冞切相率飮泣而陳之伏乞聖明亟賜允從以洩神人之憤焉云云答曰省箚具悉卿等之懇瀆擾已不可貽慼又不可況言有近於陳累乎不緊疏章雖令勿捧以大臣之故不得已賜批卿等知之仍傳曰此批答遣史官傳諭
정조 12년
戊申五月初八日卯時上自慶熙宮還詣昌德宮擧動入侍時假承旨徐鼎修李時秀右副承旨洪仁浩同副承旨南鶴聞記事官金孝建假注書白慶楷記事官李相璜金祖淳奎章閣待敎尹行任以次陪從上具翼善冠衮龍袍乘輿出廣達門降輿乘駕轎至協陽門外降駕轎乘輿還內諸臣以次退出
정조 12년
假承旨徐鼎修內閣直李時秀別入直左承旨趙衍德病左副承旨未差右副承旨洪仁浩坐直同副承旨南鶴聞坐直分承旨二員未差注書金孝建別入直一員未差假注書白慶楷仕直分注書申溆入直金和鍾入直
정조 12년
藥房都提調金熤提調沈豐之副提調尹行元啓曰文禧廟終祥倐已隔日上奉東朝親臨魂宮伏惟聖懷益復難抑昨又回鑾勞動旣多伏未審夜間聖體若何寢睡水剌之節亦何如今日臣等率諸御醫趁早入診詳察聖候爲宜王大妃殿移次多日疚懷轉深氣候何如惠慶宮氣候何如臣等不任區區伏慮敢來問安竝此仰稟答曰知道
정조 12년
以左承旨趙衍德牌不進罷職傳旨傳于南鶴聞曰只推
정조 12년
南鶴聞啓曰十一日文禧廟大祥親祭祭文當爲製進藝文提學吳載純待開門牌招何如傳曰內閣提學待明朝牌招製進墓所祭文亦令代撰以進事分付
정조 12년
以孝昌墓獻官單子傳于南鶴聞曰卽終祥用昨年例遣大臣具三獻擧行
정조 12년
南鶴聞啓曰王大妃殿移次後朝臣之當殿肅拜當於慶熙宮爲之而昨日長興府使蔡緯夏順興府使鄭存玉康津縣監徐有練今日吏曹參判金憙大殿肅拜時竝爲行禮仍卽出去云臣之趁不致察不勝惶恐而事體所在誠甚未安竝推考警責何如傳曰慈殿肅拜當行於上闕而兼行於此闕雖緣生疎事體所在不可推考而止竝罷職肅拜捧入司謁及通禮院主掌則致有此做錯司謁及當該引儀令該府攸司從重勘處分承宣之無一言提奏甚於在院承宣亦不可無飭分承旨罷職在院承旨從重推考
정조 12년
洪仁浩南鶴聞等啓曰昨日詣昌德宮時時刻早食前待下敎只入外辦事傳敎而司謁誤傳以食後至於書頒之境口傳下敎之還稟後書頒旣有定式而臣鶴聞徑先書頒不勝惶恐待罪臣仁浩之不能致察亦不勝惶恐而莫重動駕時刻有此誤傳當該司謁令攸司從重科治何如傳曰萬萬駭然原傳敎中釐正當該承旨在院承旨事過後禁推司謁亦令事過後科治以重勘律
정조 12년
洪仁浩啓曰今日惠慶宮夕問安何承旨進去乎敢稟傳曰左副承旨進去
정조 12년
洪仁浩啓曰明日惠慶宮朝問安何承旨進去乎敢稟傳曰同副承旨進去
정조 12년
備邊司薦望以朴祐源爲吏曹參判以曺允大爲吏曹參議
정조 12년
傳于南鶴聞曰守令多窠政事當日爲之
정조 12년
有政吏批判書宋載經在外未肅拜參判朴祐源牌不進參議曺允大進同副承旨南鶴聞進啓曰判書宋載經在外未肅拜參判朴祐源牌招不進小臣獨政未安何以爲之敢稟傳曰只出緊任以李翼晉李昌漢爲分承旨以具修溫爲分兵曹參議以張至冕爲兵曹正郞以沈鳳淳爲長興府使以安廷鐸爲順興府使以尹翊東爲康津縣監
정조 12년
南鶴聞以景慕宮郞廳以都提調意啓曰太常所進櫻桃今方薦新於本宮而宮苑櫻桃成熟尙遠待爛熟薦進之意敢啓傳曰知道
정조 12년
南鶴聞以禮曹言啓曰文禧廟大祥祭時王大妃殿臨哭儀註直入王大妃殿之意敢啓傳曰知道
정조 12년
南鶴聞以內醫院官員以都提調提調意啓曰院議藥同參丁文壽汰去代前仕議藥同參洪勉讓差下令該曹付軍職冠帶常仕何如傳曰允
정조 12년
洪仁浩以禁衛營言啓曰今日慶熙宮擧動時軍兵依昨日例擧行事命下矣昨日隨駕鄕軍八十名把摠鄭潤玉領赴訓鍊都監都領陣而罷陣後本處還入直之意敢啓傳曰知道
정조 12년
洪仁浩以禁衛營言啓曰今此昌德宮擧動時依兵曹節目延和門入直鄕軍九十九名內八十名待標信除出入直把摠領赴訓鍊都監都領陣其餘鄕軍十九名入直哨官率領仍直還詣慶熙宮後待標信罷陣還爲入直之意敢啓傳曰知道
정조 12년
敎江華留守尹承烈書王若曰海防所以天設旣重管轄之權地利不如人和宜愼牧禦之奇煩卿一出敷予十行念沁都形勝之區卽海門保障之地委輸山積舟楫湊三路之衝亭堡星羅金湯壯百里之勢綰三符統諸鎭稍異開府尹之養閑守一面捍上京殆過溫祚城之設險瞻眞殿祗奉之所體貌旣尊自喬閫移設以來掄揀尤愼惟卿名門趾美中歲蜚英良士休休外可知恬約謹飭時望藉藉內則有文學才猷敡瀛署而長繩糾之班猶惜沈滯者久任灣府而得鎖鑰之重蓋嘗倚毗也深玆授卿以江華府留守兼鎭撫使三道水軍統禦使卿其克殫乃心祗服厥命留臺贊籌司之略責任不輕戎垣分蒭牧之憂老成是仗凡施措節制之事悉以委之伊廉簡臨民之規豈多誥也於戲荊門裘帶叔子之遺風可追晉陽繭絲尹鐸之成績是企行且召矣往其欽哉故玆敎示想宜知悉知製敎李東稷製進
정조 12년
戊申五月初九日卯時上御誠正閣藥房入診入侍時都提調金熤提調沈豐之副提調尹行元假注書李貞運記注官金鳳顯記事官金祖淳醫官徐命緯金光國以次進伏訖熤曰連日勞動悲疚之中聖體若何上曰一樣矣熤曰王大妃殿調攝中多日移次下情不勝焦迫矣伏未審動駕後諸節若何上曰諸節比前少勝誠萬幸矣熤曰似是湯劑進御之效矣上曰勞動之中亦似由行氣之效矣熤曰惠慶宮氣候若何上曰一樣矣熤曰聖體連日勞動使醫官診察何如上曰不必爲之矣熤曰近日則中宮殿氣候諸節若何上曰一樣平順矣熤曰入診醫官二人中金光國則術業甚淺只有徐命緯一人而老病昏憒內局事誠可憫也入診醫官合有更爲擇定之道矣上曰針醫亦有入侍之前例乎命緯曰前有針醫一人入侍之例而近來則無之矣上曰自今復故例針醫一人使之輪回入侍可也熤曰今日異於他時臣不敢張皇爲辭而近日大臣箚子玉堂聯箚春坊聯疏尙此批旨之未下臣於此有不勝憂歎之至大抵近來懲討之義理便成戲劇懲討不行之外卽此一節係關實非細矣朝臣則討之以逆而自上不從是則下以爲逆而上不以爲逆也若果非役則亦當明其非逆可也豈有名以凶逆而不爲懲討之理哉刑政之失莫大於此矣上曰未嘗執跡明其爲賊賊乃可服今之懲討卽不過宇偉而宇鎭則已勘律矣時偉則以渠處地得此罪目已是死有餘罪若其締結宇賊圖占戎權者雖出於貪權之計而推此心也則向後不知至於何境所謂凶言云云渠以奰慝之種猥自處以戚畹者其罪已罔赦不炊之竈煙豈自生乎此則雖是十目之所視而以此擬律亦未知如何故非不知鞫問之爲當而姑且置之者此也上曰崔守魯事卿則以爲何如熤曰其事實覈出然後犯罪者知戢不犯者得安而今則事實未覈疑阻轉深此實朝廷之憂也上曰趙弘鎭云云出於南鶴聞之口云而其所聞之階梯則仍爲絶之守魯事誠不成說矣熤曰趙弘鎭之原情臣則未見而以崔守魯南鶴聞之問啓辭意見之則鶴聞似得脫空矣上曰此則南鶴聞果脫空矣守魯之疏雖似討弘鎭而蒙之於一鶴聞仍付之於行言藉重者初不成說矣弘鎭則本來相寒人妖且以渠之處地何以得此言耶然而刑政之方當以跡尋先問翼煥後問弘鎭此是當然而今於跡不加出之前先問弘鎭則不可矣大抵好惡欠誠尊寵反側云云者專出於攻領相之意而其計誠巧且憯矣此言自有出處其意匠口法政是刺客手段然而求之言外徑加罪名有涉後弊故姑不嚴處者此也熤曰事端頻出有罪者勘律然後朝象始可妥帖矣上曰日出事還生久則自可愈矣然而此亦猶屬小事大抵右相新卜後予則大爲釋慮此事誠善成矣雖以綸音中下敎言之此事皆無階梯之可尋若非與師翰同情者則豈可知之乎更無容喙之路矣東伯年前疏亦有此語而今則次次脫空更無可論矣以此後處義言之東伯與右相無不可相親之義且右相若怒前日之攻己者則亦非矣熤曰臣於甲辰年間亦有攻右相之語矣上曰章奏之體當因其已著者而攻之卿何以知其跡耶熤曰雖未能言某某事之如此而旣有三大案云云之說無論虛實爲人臣子豈可不討乎臣等之言如此而未承開納則臣等徒歸於憯毒之小人矣上曰綸音旣下之後則何有此嫌耶熤曰綸音下後臣等幸免小人之歸矣此是義理所關則其時不得不言矣上曰豈可以途聽塗說驅人於罔測之目乎予之積費精神者豈爲右相而然哉一則爲世臣二則爲世臣今則大腫破矣此非小事也予則自謂以醫國也上曰右副承旨入侍賤臣承命出與右副承旨洪仁浩偕入進伏仁浩曰假承旨李時秀時無職名口傳付軍職何如上曰依爲之出擧條命退諸臣以次退出
정조 12년
戊申五月初九日午時上御誠正閣都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰一提學入侍賤臣承命出與一提學金鍾秀偕入進伏上曰吏判入來與否知入賤臣承命出回奏曰姑未發行云矣上曰吏兵曹窠闕書入賤臣承命出書入上曰江華留守當日辭朝出榻敎命書傳敎曰今日夕食後當詣慶熙宮侍衛軍兵依昨日例擧行事分付命退諸臣以次退出
정조 12년
戊申五月初九日未時上御重熙堂都承旨入侍時兼都承旨沈豐之假注書白慶楷記事官李相璜金祖淳以次進伏訖上命書傳敎曰方帶假承旨行政自多相妨吏曹參議李時秀許遞豐之曰惠慶宮湯劑依前煎入乎上曰更爲稟定煎入可也命退承史以次退出
정조 12년
戊申五月初九日酉時上詣慶熙宮擧動入侍時假承旨徐鼎修李時秀右副承旨洪仁浩同副承旨南鶴聞記事官金孝建假注書白慶楷記事官李相璜金祖淳奎章閣待敎尹行任以次陪從上具翼善冠衮龍袍乘輿出協陽門降輿乘駕轎至廣達門外降駕轎乘輿入內諸臣以次退出
정조 12년
戊申五月初九日戌時上御興政堂假承旨入侍時假承旨徐鼎修假注書白慶楷記事官尹行任金祖淳原任直提學徐有防檢校直閣鄭東浚原任直閣徐龍輔以次進伏訖上曰吏曹參議未差之代外任及有情勢人外擬入出榻敎上曰新除授吏曹參判參議待下批牌招出榻敎命退諸臣以次退出
정조 12년
假承旨徐鼎修內閣直李時秀別入直左承旨趙衍德病左副承旨未差右副承旨洪仁浩坐直同副承旨南鶴聞坐直分承旨李翼晉別入直李昌漢別入直注書金孝建別入直一員未差假注書白慶楷仕直分注書申溆別入直金和鍾別入直
정조 12년
南鶴聞啓曰臣惠慶宮朝問安進去下直之意敢啓傳曰知道
정조 12년
傳于南鶴聞曰假承旨徐鼎修分副提調爲之
정조 12년
傳于洪仁浩曰明日王大妃殿還詣昌德宮令該曹知悉擧行
정조 12년
洪仁浩啓曰今日惠慶宮夕問安何承旨進去乎敢稟傳曰同副承旨進去
정조 12년
南鶴聞以忠勳府言啓曰文孝世子再朞祭後入番宗室守侍墓官減下之意禮曹旣已啓下依他墓所例守衛官二員以功臣嫡長忠義衛差出之意敢啓傳曰允
정조 12년
有政吏批判書宋載經在外未肅拜參判朴祐源牌不進參議曺允大進同副承旨南鶴聞進啓曰判書宋載經在外未肅拜參判朴祐源牌招不進小臣獨政未安何以爲之敢稟傳曰只出緊任以趙觀鎭爲古阜郡守以洪最榮爲濟用主簿以沈斗漢趙鎰爲孝昌墓守衛官以金龍柱爲龍潭縣令以洪就榮爲永祐園參奉昌陵參奉單李學彬知敦寧徐有慶李灃已上今加崇政魂宮享官行副司直金魯永今加嘉善已上加資事承傳分兵曹參議蔡緯夏尙衣僉正鄭存玉仍任事承傳
정조 12년
兵曹口傳政事副司直金憙李勉兢金魯永蔡緯夏副司果徐配修沈晉賢李書九徐有鍊
정조 12년
以禁府都囚徒傳于南鶴聞曰李遠培放送崔昌祿杖一百收贖放送魚彰水張重吉成種仁依本律勘放後草記李洙奪告身五等放送金始采今日異於他日奪告身一等放送李素旣已罷職放送趙命和分揀放送鄭東元洪復浩韓謩金在儉趙翰逵以不能爲公律勘放後草記
정조 12년
以刑曹都囚徒傳于南鶴聞曰金鍾健放
정조 12년
洪仁浩以吏曹言啓曰分司初意則欲令禫後權罷待入廟時更爲差出矣更思魂宮旣無參奉分宮官亦勿差出守衛之司勢將仍置分兵曹衛將守門將內乘仍置分摠府則權罷而堂郞職銜待入廟後減下似好無職務存職銜亦未知襯當卽令吏兵曹詳考已例草記事命下矣取考謄錄則分兵曹堂郞甲申八月初七日政始爲減下今番亦於入廟後減下而其前入直等節依例擧行何如傳曰允
정조 12년
洪仁浩以兵曹言啓曰分司初意則欲令禫後權罷待入廟時更爲差出矣更思魂宮旣無參奉分宮官亦勿差出守衛之司勢將仍置分兵曹衛將守門將內乘仍置分摠府則權罷而堂郞職銜待入廟後減下似好無職務存職銜亦未知襯當卽令吏兵曹詳考已例草記事命下矣取考前例則分摠府堂郞甲申八月初七日始爲減下今番亦爲依此例待入廟後減下入直等節依前擧行之意分付何如傳曰允
정조 12년
兼都承旨沈豐之藥院直右承旨尹行元藥院直假承旨李時秀守宮假注書李貞運藥院直事變假注書李錫心守宮
정조 12년
戊申五月初十日卯時上御魂宮朝上食入侍時假承旨徐鼎修李時秀右副承旨洪仁浩記事官金孝建假注書白慶楷記事官李相璜金祖淳原任直提學徐有防檢校直閣鄭東浚原任直閣徐龍輔直閣鄭大容待敎尹行任判府事李福源左議政李性源以次侍立上出就位上曰宗戚執事先入陳設可也宗戚執事領敦寧洪樂性錦城尉朴明源昌城尉黃仁點前承旨金魯永淳昌郡守洪守榮甑山縣令金魯成濟用判官黃基玉高山縣監趙應鎭永禧殿令趙觀鎭敦寧直長金在昌司勇洪最榮洪就榮洪後榮金魯敬等陳設訖左通禮跪啓請坐上坐啓請哭上哭在位者皆哭啓請止哭上止哭在位者皆止哭導上詣香案前鼎修奉香仁浩奉爐啓請三上香上三上香仁浩奠爐于案時秀以盞跪進上執盞以授鼎修奠于靈座前連奠三盞內侍進茶導上還復位啓請哭上哭盡哀在位者皆哭盡哀啓請止哭上止哭在位者皆止哭命退諸臣以次退出
정조 12년
戊申五月初十日辰時上御興政堂假承旨入侍時假承旨徐鼎修假注書白慶楷記事官尹行任金祖淳以次進伏訖上曰王大妃殿進御香砂六君子湯一貼更爲煎入出榻敎上曰惠慶宮進服加減歸脾湯停止加味蔘橘飮自今日一貼式煎入出榻敎命書傳敎曰旣爲參班敍用昨日事無妄況分司與敦匠俱有勞焉前分參議蔡緯夏前僉正鄭存玉竝仍任分參議望筒勿施事分付又命書傳敎曰分司初意則欲令禫後權罷待入廟時更爲差出矣更思魂宮旣無參奉分宮官亦勿差出守衛之司勢將仍置分兵曹衛將守門將內乘仍置分摠府則權罷而堂郞職銜待入廟後減下似好無職務存職銜亦未知襯當卽令吏兵曹詳考已例草記上曰新除授分承旨待下批牌招出榻敎命退承史以次退出
정조 12년
戊申五月初十日午時上御魂宮晝茶禮入侍時假承旨徐鼎修李時秀右副承旨洪仁浩同副承旨南鶴聞記事官金孝建假注書白慶楷記事官李相璜金祖淳一提學金鍾秀原任直提學徐有防檢校直閣鄭東浚原任直閣徐龍輔直閣鄭大容待敎尹行任以次侍立上出就位鍾秀進前泣奏曰天時易邁此日又屆臣民悲冤之痛比前益深如不欲生臣於昨年此日有所仰陳而今又煩瀆臣固知貽慼之萬萬惶悶而正以憤鬱之懷轉益層激討復之義斷不容緩故也前後筵奏每以無指的之端爲敎而此則有不然者宇偉逆節之綻露醫媼情跡之可疑此實一國之所共憤而終不一番究覈古今天下寧有是耶若因其已綻之跡可疑之端而鉤覈則豈無斯得之道乎今則終祥只隔一宵迨此几筵未撤之前亟降兪音則庶可以少洩悲冤之情而抑恐有日遠日忘之慮復此仰瀆在今鉤得之道決不可踰此日矣上曰須勿再提以慼予心若有可問之端則豈可拖過以至今日耶有防鼎修等齊聲泣奏曰臣等今日之請豈可已而不已耶若過此日則討復無期此冤此痛將無可洩之日伏願聖上亟允臣等之請焉上曰其須止之宗戚執事陳設訖通禮啓請哭止哭上香奠盞請哭哭盡哀如儀訖命退諸臣以次退出
정조 12년
戊申五月初十日未時上御齋殿承旨入侍時假承旨徐鼎修李時秀記事官金孝建記事官李相璜金祖淳以次進伏訖上曰時原任大臣都監堂郞兵判入侍賤臣承命出與領敦寧洪樂性判府事李福源兪彦鎬左議政李性源右議政蔡濟恭都監堂上徐有隣尹蓍東郞廳具膺洪彦燮李晩秀兵曹判書鄭好仁偕入進伏樂性等曰勞動之餘伏想悲疚益切此時聖體若何上曰別無所損矣樂性等曰王大妃殿靜攝中移次經宿氣候若何上曰一樣矣樂性等曰臣等冥頑不死忍見此日之重回悲冤之忱已無可言而君讎國賊尙戴一天殆若伈泄未得復雪此豈人理所可忍哉伏乞亟降明命快伸王章焉上曰此事不必追提以慼予懷矣有隣蓍東等曰大臣所奏實是擧國之所共言者伏望卽降處分焉上曰若是處分之事何至今不決耶卿等須止之上曰文禧廟禫事後當爲入廟而適因事勢之有拘不得如禮入廟未得入廟之前朔望茶禮等節當從入廟以前之禮乎當從入廟以後之禮乎卿等各陳所見可也樂性曰臣素昧禮學不敢臆對而禫祀以後旣終三年之制拘於事勢雖或權奉祭奠等節宜用禫後之制而王家典禮異於私家且有甲申已例博詢諸大臣處之恐合事宜矣福源曰臣本昧禮且未考据而入廟之差遲拘於事勢也禮意甚嚴恐不可以事勢之適然而或踰常行之制也彦鎬曰雖緣事勢之有拘未卽如禮入廟而喪制旣已復吉權奉便同入廟則揆以禮意祭亨等節恐當一從入廟以後之禮矣性源曰臣本矇昧禮學不敢臆對而事勢雖有拘禮制不可踰諸大臣所奏之外別無他見矣濟恭曰諸大臣所奏俱據禮制臣別無他見矣上曰僉議俱有所據而事係變禮令該曹問議于未登筵諸大臣草記稟處可也出擧條性源曰今日陪祭班不可不一齊進參卿宰侍從堂上堂下罷散人員竝敍用令該曹口傳付軍職使之參班何如上曰依爲之出擧條性源曰近來時氣乖常坊曲不淨之患比比有之分付京兆及五部闕下近處續續摘奸一一出幕申飭救療何如上曰依爲之出擧條命退諸臣以次退出
정조 12년
戊申五月初十日申時上御興政堂右副承旨入侍時右副承旨洪仁浩假注書白慶楷記事官李相璜金祖淳以次進伏訖上命書傳敎曰明日王大妃殿還宮時刻仰稟起居更觀今夜氣候當下敎午熱不可勞動早朝或暑退後出宮百官及隨駕軍兵平明來會事分付又命書傳敎曰政官牌招開政仁浩曰明日親祭時承旨不可不備員左承旨趙衍德所當牌招而聞其病勢危篤云不得請牌何以爲之乎上曰許遞可也出擧條命退承史以次退出